**Dôvodová správa**

**B. Osobitná časť**

**Čl. I**

**K bodu 1 [§ 2 písm. g)]**

Medzi základné činnosti fondu sa navrhuje zaradiť aj uskutočňovanie podpornej činnosti pre športovú verejnosť vo forme vzdelávacích aktivít a metodicko-poradenskej činnosti v oblasti športu. Uskutočňovanie podpornej činnosti pre športovú verejnosť vo forme vzdelávacích aktivít a metodicko-poradenskej činnosti v oblasti športu by umožnilo fondu uskutočňovať prípadne vzdelávacie alebo poradenské semináre pre potenciálnych žiadateľov v rámci jednotlivých vyhlásených výziev a ďalšiu možnosť ako poskytovať efektívnejšie metodicko-poradenskú činnosť pre žiadateľov. Uvedená činnosť bola v zákone o fonde už upravená, avšak bola následne vypustená z § 2 zákonom č. 177/2022 Z. z., ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov a ktorým sa mení zákon č. 440/2015 Z. z. o športe a o zmene a doplnení niektorých zákonov v znení neskorších predpisov.

**K bodu 2** **[§ 4 ods. 2]**

Z dôvodu aplikačnej praxe sa návrhom do ustanovenia § 4 ods. 2 dopĺňa, že ak predseda

správnej rady nie je vymenovaný alebo sa výkon jeho funkcie skončil a ešte nie je vymenovaný nový predseda správnej rady, do vymenovania nového predsedu správnej rady vykonáva jeho funkciu podpredseda správnej rady.

**K bodu 3 [§ 4 ods. 3 písm. e) a f)]**

Navrhovanou úpravou sa z dôvodu zjednodušenia a urýchlenia schvaľovacieho procesu poskytovania príspevku v programe športová infraštruktúra národného významu mení výška sumy príspevku na projekt, pri ktorej správna rada rozhoduje o poskytnutí príspevku, a pri ktorej predkladá návrh na poskytnutie príspevku na schválenie vláde Slovenskej republiky (ďalej len „vláda“). Podľa novej právnej úpravy tak správna rada bude rozhodovať o poskytnutí príspevku na projekt v sume najviac 10 000 000 eur. V prípade projektov nad 10 000 000 eur bude správna rada predkladať návrhy na poskytnutie príspevku na schválenie vláde. Touto úpravou sa posilňuje právomoc správnej rady pri schvaľovaní príspevkov do športovej infraštruktúry národného významu.

**K bodom 4 a 36 [§ 4 ods. 3 písm. g) a § 20a ods. 1]**

Navrhovanou úpravou sa do § 4 dopĺňa kompetencia správnej rady ako najvyššieho orgánu fondu schvaľovať osobitné výzvy podľa § 20a, ktorý bol do zákona vložený zákonom č. 323/2020 Z. z., ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov a ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení neskorších predpisov. Vloženie uvedenej kompetencie správnej rady do zákona bolo touto novelou opomenuté, preto navrhovanou právnou úpravou dochádza k zosúladeniu daných ustanovení.

**K bodom 5, 6 a 14 [§ 4 ods. 3 písm. o) a p), § 8 ods. 2 písm. e) a § 10a ods. 2 písm. b)]**

Navrhovanou úpravou sa predmetné ustanovenia zosúlaďujú so zákonom č. 176/2004 Z. z. o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z. z. v znení neskorších predpisov (ďalej len „zákon o majetku verejnoprávnych inštitúcií“), keďže zákon o majetku verejnoprávnych inštitúcií neupravuje inštitút trvalého upustenia od vymáhania pohľadávky. Vo vzťahu k rozhodovaniu správnej rady o nakladaní s majetkom fondu a o odpísaní pohľadávok fondu alebo o odpustení dlhu ide o špeciálnu úpravu oproti zákonu č. 176/2024 Z. z. o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z. z. v znení neskorších predpisov, kedy sa už nevyžaduje písomný súhlas kolektívneho orgánu, nakoľko týmto kolektívnym orgánom je samotná správna rada fondu. Preto dochádza k vypusteniu odkazu na zákon o majetku verejnoprávnych inštitúcií z ustanovenia § 4 ods. 3 písm. o) a p).

**K bodu 7 [§ 4 ods. 3 písm. r)]**

Návrhom sa upravuje, že správna rada už nebude riaditeľa fondu vymenovávať na základe výberového konania a odvolávať, ale bude ho vymenúvať a odvolávať na návrh predsedu správnej rady. Zjednodušuje sa celý proces vymenovania a odvolania riaditeľa, ktorý bude vymenovávaný a odvolávaný výlučne na návrhu predsedu správnej rady bez nutnosti výberového konania.

**K bodom 8 a 9 [§ 5 ods. 1 a 2 písm. d)]**

Návrhom sa dopĺňa ďalší člen správnej rady, ktorého minister vymenúva a odvoláva na návrh záujmového združenia samosprávnych krajov, ktoré reprezentuje celú regionálnu samosprávu Slovenskej republiky.

**K bodu 10 [§ 5 ods. 5]**

Ide o legislatívno-technickú úpravu v súvislosti s novelizačným bodom 9.

**K bodu 11 [§ 5 ods. 8]**

Návrhom sa upravuje výška mesačnej odmeny za výkon funkcie člena správnej rady.

**K bodu 12 [§ 7 ods. 2]**

V súvislosti s doplnením ďalšieho člena správnej rady, čím dôjde k párnemu počtu členov správnej rady, sa ustanovuje, že v prípade rovnosti hlasov bude rozhodovať hlas predsedu správnej rady, a v prípade jeho neprítomnosti alebo ak predseda správnej rady nie je vymenovaný, tak bude rozhodovať hlas podpredsedu správnej rady.

**K bodu 13 [§ 7 ods. 6]**

Z dôvodu nastavenia zasadnutí správnej rady, činností fondu a celého procesu spísania a overenia zápisnice sa návrhom 10-dňová lehota mení na 20-dňovú lehotu, čím sa zabezpečí procesne a vecne dostatočný časový priestor na jej spracovanie, overenie a zverejnenie. Zároveň sa z § 7 ods. 6 vypúšťa povinnosť zo zasadnutia správnej rady vyhotovovať zvukový záznam.

**K bodom 15 a 16 [§ 9 ods. 1 a 2 písm. a)]**

Z dôvodu zabezpečenia efektívnejšej kontroly činnosti správnej rady sa navyšuje počet členov dozornej rady zo súčasných troch členov na piatich členov, pričom dvoch členov dozornej rady bude vymenovávať a odvolávať minister bez návrhu.

**K bodu 17 [§ 9 ods. 8]**

Návrhom sa upravuje výška mesačnej odmeny za výkon funkcie člena dozornej rady.

**K bodom 18 až 23 [§ 10a ods. 1, 6 až 10]**

Návrhom sa upravuje, že správna rada už nebude riaditeľa fondu vymenovávať na základe výberového konania a odvolávať, ale bude ho vymenúvať a odvolávať na návrh predsedu správnej rady. V nadväznosti na úpravu § 10a ods. 1 sa upravuje § 10a ods. 6, vypúšťajú sa odseky 7 a 11 a pôvodné odseky 9 a 10 sa spájajú.

Zjednodušuje sa celý proces vymenúvania a odvolávania riaditeľa, ktorý bude vymenúvaný a odvolávaný správnou radou na návrh predsedu správnej rady bez nutnosti výberového konania.

**K bodom 24 až 28 a 34 [§ 12 ods. 1 a 3, § 13 ods. 2 písm. c), ods. 4 písm. a) a ods. 5, § 17 ods. 7]**

Na účely posúdenia žiadostí sa navrhuje zriadiť primárne jedna stála odborná komisia, avšak v prípade potreby spracovania väčšieho rozsahu výziev na predkladanie žiadostí o poskytnutie príspevku a samotných žiadostí je možné v zmysle ustanovenia zriadiť i ďalšie odborné komisie. Z doterajšej praxe bolo preukázané, že neustále nové vytváranie odborných komisií pre infraštruktúru pri jednotlivých infraštruktúrnych výzvach bolo administratívne náročné a neflexibilné.

**K bodu 29 [§ 15 ods. 4]**

Navrhovanou úpravou sa z dôvodu právnej istoty ustanovuje záväznosť a nemennosť rozhodnutia správnej rady o poskytnutí príspevku na projekt podľa § 15 ods. 3 písm. a)
vo vzťahu k jeho výške a podmienkam jeho poskytnutia. Takto poskytnutý príspevok
na projekt, jeho výšku a podmienky, za ktorých bude poskytnutý, nebude možné zo strany správnej rady už dodatočne nijako meniť ani žiadnym spôsobom obmedzovať.

**K bodu 30 [§ 15 ods. 7 písm. a) a b)]**

Z dôvodu aplikačnej praxe sa navrhovanou právnou úpravou rozširuje možnosť poskytnúť príspevok na projekt v prípade úhrady záväzkov a refundácie výdavkov v predchádzajúcich rokoch na významnú súťaž organizovanú na území Slovenskej republiky. Ide o rozšírenie možnosti použitia príspevku aj o významné súťaže, ktoré sa môžu uskutočňovať napríklad aj na prelome rokov, resp. organizácia významnej súťaže sa môže pripravovať aj výrazne skôr aj medziročne (napr. rok pred konaním samotného podujatia), a teda návrhom sa má umožniť refundovať výdavky uhradené z predchádzajúceho roka.

**K bodom 31 a 32 [§ 15a ods. 2 až 6]**

Navrhovanou úpravou sa z dôvodu zjednodušenia a urýchlenia schvaľovacieho procesu poskytovania príspevku v programe športová infraštruktúra národného významu mení výška sumy príspevku na projekt, pri ktorej správna rada rozhoduje o poskytnutí príspevku, a pri ktorej predkladá návrh na poskytnutie príspevku na schválenie vláde Slovenskej republiky (ďalej len „vláda“). Podľa novej právnej úpravy tak správna rada bude rozhodovať o poskytnutí príspevku na projekt v sume najviac 10 000 000 eur. V prípade projektov nad 10 000 000 eur bude správna rada predkladať návrhy na poskytnutie príspevku na schválenie vláde. Touto úpravou sa posilňuje právomoc správnej rady pri schvaľovaní príspevkov do športovej infraštruktúry národného významu. Príspevok následne fond poskytne do 60 dní od jeho schválenia buď výlučne správnou radou, ak ide o príspevok na projekt v sume najviac 10 000 000 eur, alebo až vládou v prípade príspevku na projekt v sume prevyšujúcej 10 000 000 eur. Vzhľadom na skutočnosť, že žiadosti predložené podľa § 15a sú administratívne náročné na spracovanie, posúdenie a sprocesovanie, návrhom sa dopĺňa pre subjekt, ktorému fond poskytne príspevok na projekt, povinnosť uhradiť administratívny poplatok podľa § 18. Navrhovanou úpravou sa taktiež umožňuje rozšíriť poskytnutie príspevku z verejných prostriedkov aj na refundáciu skôr, v predchádzajúcich rokoch, vynaložených vecných výdavkov súvisiacich s projektom, ako aj na úhradu záväzkov z predchádzajúcich rokov bezprostredne sa týkajúcich projektu.

**K bodu 33 [§ 16 ods. 3]**

Z dôvodu eliminácie pochybností vo vzťahu k tomu, kto má pripraviť a zverejniť štúdiu uskutočniteľnosti (investor verzus fond, ktorý poskytuje príspevok) ako aj z dôvodu zosúladenia s § 19a zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon č. 523/2004 Z. z.“), sa ustanovenie odseku 3 z § 16 vypúšťa.

**K bodu 35 [§ 17 ods. 11]**

Z pohľadu aplikačnej praxe, keď viacero projektov rovnakého žiadateľa opakovane uspelo za krátke časové obdobie v jednotlivých výzvach vyhlásených fondom na podporu výstavby, rekonštrukcie a modernizácie športovej infraštruktúry, bola potrebná legislatívna úprava, aby sa finančné prostriedky na podporu výstavby, rekonštrukcie a modernizácie športovej infraštruktúry poskytli aj iným subjektom.

**K bodu 37 [§ 21 ods. 3]**

Z dôvodu zosúladenia ustanovenia so zákonom č. 523/2004 Z. z. a zákonom č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov (ďalej len „zákon č. 357/2015 Z. z.“) sa vypúšťajú slová „na určený účel“. V prípade poskytovania príspevku na projekt ide o verejné prostriedky poskytované zo štátneho rozpočtu a ponechanie slov „na určený účel“ by znamenalo nemožnosť overenia a kontroly účelovosti poskytnutia prostriedkov zo štátneho rozpočtu formou príspevku, keďže by sa považovali za vyčerpané v súlade s týmto zákonom pripísaním na bežný účet fondu.

**K bodom 38 a 39 [§ 21 ods. 6 až 8]**

Stanovuje sa predvídateľný rámec adresovania finančných prostriedkov pre Slovenský futbalový zväz a Slovenský zväz ľadového hokeja, ktoré majú byť ustálené v rámci zákona o fonde a majú predstavovať systematickú podporu do futbalovej a hokejovej infraštruktúry. Rovnako sa stanovujú mantinely financovania projektov, ktorých oprávnený žiadateľ má byť obec alebo samosprávny kraj. Návrhom sa ustanovuje aj percentuálna výška prostriedkov, ktoré majú byť poskytnuté na účel podpory významných súťaží. Na účely flexibilnejšieho adresovania finančných prostriedkov sa vkladá možnosť správnej rady rozhodnúť o inom prerozdelení ako je ustanovené v odseku 6, avšak o tomto prerozdelení musí hlasovať správna rada ôsmimi hlasmi. Odsekom 8 sa ustanovuje maximálna percentuálna výška zo sumy príspevku zo štátneho rozpočtu, ktorá má byť použitá fondom na vlastnú prevádzku, a v prípade jej nevyčerpania môže fond tieto prostriedky použiť na podporu významných súťaží.

**K bodu 40 [§ 21 ods. 12]**

Zákonom č. 357/2015 Z. z. sa orgánu verejnej správy ukladá povinnosť vykonávať finančnú kontrolu s cieľom dodržania hospodárnosti, efektívnosti, účinnosti a účelnosti pri hospodárení s verejnými financiami a realizácii finančných operácií, resp. ich častí. Prípadné porušenie finančnej disciplíny je posudzované v súlade s ustanoveniami zákona č. 523/2004 Z. z. Na základe uvedeného dochádza k úprave predmetného ustanovenia.

**K bodu 41** **[§ 22 ods. 1]**

Stanovuje sa navýšenie finančných prostriedkov v rámci fondu z doterajších 20 000 000 eur na 60 000 000 eur z dôvodu navýšenia systematickej podpory do športovej infraštruktúry zo štátneho rozpočtu.

**K bodu 42 [§ 27]**

Stanovuje sa prechodné obdobie, v rámci ktorého je minister povinný vymenovať ďalších dvoch členov dozornej rady. Zároveň sa určuje, že pracovný pomer riaditeľa fondu, ktorý bol vymenovaný správnou radou na základe výsledku výberového konania, sa považuje za pracovný pomer riaditeľa vymenovaného správnou radou na návrh predsedu správnej rady.

**Čl. II**

Nadobudnutie účinnosti sa navrhuje na 1. januára 2025.